ועדת הכספים, כנסת 20, פרוטוקול מספר 366, 2016-06-07 13:00

משה גפני: אני מחדש את הישיבה.

משה גפני: מונחות בפנינו שתי הצעות חוק.

משה גפני: נתחיל את הדיון בשנייה, לבקשת חברת הכנסת זהבה גלאון.

משה גפני: אני יודע שההצעה הראשונה קצרה מאוד, וגם השנייה תהיה קצרה.

משה גפני: אני לא יכול להאריך עכשיו כי אני אמור לקבל עוד מעט את אות חבר הכנסת המוערך על-ידי המכון הישראלי לדמוקרטיה.

זהבה גלאון: באמת כל הכבוד.

בצלאל סמוטריץ': רק בגלל התמיכה שלך בבג"ץ.

משה גפני: לא היית פה היום.

משה גפני: אמרתי שאת הכול אני מסלק מבג"ץ ומעביר לכאן לדיונים.

משה גפני: אז מישהו צעק עליי: אבל בעניין הכשרות עכשיו הם פסקו לטובת הרבנות.

בצלאל סמוטריץ': גם שעון מקולקל צודק פעמיים ביממה.

זהבה גלאון: חבר הכנסת גפני, אסדר לכם פגישה ביניכם.

זהבה גלאון: אני ממהרת.

משה גפני: נהיית אחראית על הפגישות שלי?

משה גפני: הצעת חוק לתיקון פקודת מס הכנסה (מס' 224), התשע"ו-2016.

משה גפני: מי מציג את הצעת החוק?

<משולם ברוך: אני מרשות המסים, שלום לוועדה.

<משולם ברוך: סעיף 3א בפקודת מס הכנסה קובע היום את הסדר המיסוי לגבי אזרחים ישראלים שפועלים באזור.

<משולם ברוך: ההגדרה של "האזור" מופיעה בסעיף 3א לפקודה.

<משולם ברוך: מענקים לעידוד השקעות הון היום ניתנים באזור במסלולים מנהליים ועל-פי החלטות ממשלה.

<משולם ברוך: אנחנו מבקשים להסדיר את הנושא הזה, את מעמד האזרח הישראלי, גם לעניין הטבות מס בקשר לאותם מענקים.

<משולם ברוך: אנחנו נדרשים להסדיר את זה מכוח סעיף 1 לחוק-יסוד: משק המדינה.

<משולם ברוך: הצעת החוק שמופיעה בפניכם מבקשת לעגן את ההסדר הזה בחוק.

זהבה גלאון: אני רוצה להגיד שאני מתנגדת להצעת החוק הזאת, אדוני.

בצלאל סמוטריץ': נפלתי מהכיסא...

משה גפני: למה?

זהבה גלאון: אגיד למה.

משה גפני: אני שואל ברצינות.

משה גפני: יש לזה גם היבט פוליטי?

מיקי לוי: איזו שאלה.

מיקי לוי: .. ועוד איך.

מיקי לוי: מייד אסביר את זה.

זהבה גלאון: אדוני, אתה יודע שההוצאה הציבורית לנפש בהתנחלויות גדולה פי שתיים לפחות, או לאין שיעור מן ההוצאה בשאר חלקי הארץ.

זהבה גלאון: אל תצחק, בצלאל סמוטריץ, אתה אחראי לזה, בין היתר.

משה גפני: את יכולה לתת לו את זה בכתב לקראת הפריימריז?

זהבה גלאון: כן.

זהבה גלאון: היקף הבנייה הממשלתית בהתנחלויות גדול פי כמה מאשר בתוך גבולות הקו הירוק.

זהבה גלאון: משרד החינוך מתקצב ילד ביהודה שומרון פי שתיים ממה שמתקצב תלמיד ישראלי.

זהבה גלאון: ועכשיו זה שהולכים להחיל גם את החוק לעידוד השקעות הון, שההטבות יינתנו גם לתעשייה בהתנחלויות, זה בעיניי מהלך גם של גזלת כספי ציבור וגם מתן לגיטימציה לסיפוח זוחל של השטחים.

זהבה גלאון: הולכים והופכים בחקיקה הישראלית, לא בצו אלוף, בעצם את השטחים, את ההתנחלויות כאילו הן כמו אזור התעשייה בסגולה בפתח תקווה, כך יהיה עכשיו בקדומים.

זהבה גלאון: בנימה רצינית, אני חושבת שההחלטה הזאת שערורייתית, שבאמצעות חקיקה בעצם נותנים לגיטימציה לסיפוח של השטחים.

זהבה גלאון: זה דבר שהוא בלתי מקובל, אדוני.

משה גפני: תודה רבה.

משה גפני: חבר הכנסת בצלאל סמוטריץ, בבקשה.

בצלאל סמוטריץ': אני מוכרח לומר שלצערי הרב לגישתה של חברת הכנסת גלאון השטחים סופחו כבר בחוק כי פקודת מס הכנסה מחייבת אותי, לצערי הרב, לשלם מס הכנסה כאזרח ישראל שגר באזור.

מיקי לוי: היא מחייבת גם אזרח ישראלי שגר בארצות-הברית.

<גיא גולדמן: או פועל באזור.

זהבה גלאון: אבל חוק עידוד השקעות הון לא חל עד היום בשטחים מאז קום המדינה.

בצלאל סמוטריץ': בקיצור, אזרחי ישראל שחיים ביהודה ושומרון, אפשר וצריך להתווכח האם הם צריכים להיות שם או לא.

בצלאל סמוטריץ': בינתיים עם ישראל מכריע שכן, המערכת הדמוקרטית מכריעה שכן.

בצלאל סמוטריץ': כל עוד הם חיים שם צריכות להיות להם אותן זכויות שיש לאזרח ישראלי שגר במקום אחר.

בצלאל סמוטריץ': יש חקיקה שהיא טריטוריאלית ואז אפשר לדבר על השלכות מדיניות.

בצלאל סמוטריץ': אם מחוקקים חוק שחל טריטוריאלית אז אנחנו מסתבכים.

בצלאל סמוטריץ': כאשר יש חקיקה פרסונלית, כפי שדיני העונשין חלים ודיני הנזיקין חלים, חלקם, ופקודת מס הכנסה חלה ואנחנו משלמים את אותם חיובים ומקבלים את אותם פטורים, אותם כללים שחלים במדינה חלים גם עלינו.

בצלאל סמוטריץ': באותו אופן גם חוק עידוד השקעות הון, שבעצם נותן הטבות מס, נכון, כפי שהוא חל על כל אזרח ואזרח במדינת ישראל.

בצלאל סמוטריץ': יש פה בסך הכול השוואת זכויות.

בצלאל סמוטריץ': בעיניי זה תיקון עוול היסטורי של הרבה מאוד שנים שבהן אנחנו משרתים בצבא, עושים מילואים, משלמים מס הכנסה ומקבלים פחות זכויות מאזרחים ישראלים שגרים במקומות אחרים.

בצלאל סמוטריץ': את זה הגיע הזמן לתקן וטוב שהממשלה עושה את זה.

בצלאל סמוטריץ': מוטב מאוחר מאשר לעולם לא.

מיקי לוי: אני לא מתנגד לתת להם, אני ממש רוצה לתת להם, אבל יתכבדו ויעבירו את אותם מפעלים אל תוך תחומי הקו ירוק.

מיקי לוי: יתרה מכך, הממשלה מצד אחד תיתן- - -

משה גפני: לא הבנתי.

מיקי לוי: אז לא תהיה בעיה לתת להם.

בצלאל סמוטריץ': אבל עכשיו הממשלה אומרת שמותר להם להיות שם, וכך נאמר גם כשאתם הייתם בממשלה.

מיקי לוי: אז לא תהיה בעיה לתת להם.

מיקי לוי: מצד אחד, הממשלה תעודד ותיתן להם את הכספים שרוצים לתת להם על-פי החוק, ומצד שני, אותם סחורות או מוצרים יוחרמו באירופה.

מיקי לוי: אז מה עשינו?

מיקי לוי: יד ימין לא יודעת מה עושה יד שמאל.

מיקי לוי: אתם יודעים מה, זו הממשלה הכי ימנית בתולדות מדינת ישראל.

משה גפני: לא נכון.

משה גפני: היה כבר יותר.

משה גפני: היום בתוך הקואליציה הזאת יש שמאלני אחד.

משה גפני: פעם היה בלי זה.

מיקי לוי: אתה ותיק ממני אז אתה יודע.

מיקי לוי: זו אחת הממשלות הכי ימניות בתולדות המדינה.

מיקי לוי: אתם רוב, אז תחילו את החוק הישראלי ותספחו את שטחי יהודה ושומרון אל תוך מדינת ישראל ואז בבקשה, אין בעיה, אין בעיה חוקית.

משה גפני: אם תציע את זה יותר מדי הם יאמצו את זה...

זהבה גלאון: זה מה שהצעת החוק הזאת עושה.

מיקי לוי: אני מתנגד להצעת החוק הזאת, היא לא ראויה.

משה גפני: עדנה הראל ממשרד המשפטים, בבקשה.

<עדנה הראל פישר: הייתי רוצה להבהיר מה ההסדר שהממשלה הביאה מציע ומה הוא לא מציע.

<עדנה הראל פישר: ההסדר הזה איננו מציע להחיל את חוקי עידוד השקעות הון באזור.

<עדנה הראל פישר: חוקי עידוד השקעות הון אכן מסווגים כחקיקה בעלת היבטים טריטוריאליים מאחר והם מתייחסים לתוכניות לעידוד הקמה של מפעלים ולכן חוקי עידוד השקעות הון עוסקים בעידוד השקעות הון בישראל.

<עדנה הראל פישר: יחד עם זאת, לממשלה יש סמכויות והיא משתמשת בהן, בעבר במשך עשרות שנים לדעתי.

<עדנה הראל פישר: ניתנים מענקים על-פי מסלולים מנהליים שעליהם מחליטים משרדי הממשלה והממשלה במליאתה מכוח הסמכויות השיוריות שנתונות לממשלה.

<עדנה הראל פישר: לכן אין חידוש בזה והצעת החוק הזאת לא משנה את המצב הקיים.

<עדנה הראל פישר: אם תחליט הממשלה לבטל אותם, תבטל אותם.

מיקי לוי: תני לי דוגמה, בבקשה, כי זה מדרון חלקלק.

<שגית אפיק: - - -מקבלים הטבות בהיקף ובתנאים של עידוד השקעות הון?

מיקי לוי: אלה היקפים עצומים.

<עדנה הראל פישר: אשלים, ברשותכם.

<עדנה הראל פישר: ממשלות ישראל השתמשו בסמכות השיורית שלהן לתת מענקים מקבילים לעידוד השקעות הון, לא לפי חוק עידוד השקעות הון אלא מקבילים, באמצעות מסלולים שעליהם מחליטה הממשלה או משרדי הממשלה.

<עדנה הראל פישר: מה שהממשלה לא יכולה לתת במסלול מנהלי הוא את הטבת המס.

<עדנה הראל פישר: זאת אומרת, יש שני אזרחים ישראלים, אחד מקבל הטבה לעניין המפעל שלו בתוך תחומי הקו הירוק והשני, משהממשלה החליטה שהיא מעוניינת וכל זמן שההחלטה שלה תקפה לתת לו מענק, לא יכול לנכות את המענק הזה אלא זה נחשב לו כהכנסה.

זהבה גלאון: יש מחיר, אין השוואה בין מי שגר בקדומים ובין מי שגר בפתח תקווה, מה לעשות.

<עדנה הראל פישר: לכן אני מבקשת להבהיר, הדבר היחיד שההצעה הזאת עושה, היא נותנת סמכות לראות באותם מענקים כְמה שניתן לנכות מבחינת דיני המס ולהשוות את מצבו של האזרח הישראלי מבחינת דיני המס בין ישראל ובין האזור כשהוא מקבל הטבות לפי מסלול מנהלי.

זהבה גלאון: אז זה לא סיפוח זוחל...

<עדנה הראל פישר: זה לא סיפוח.

בצלאל סמוטריץ': חשבתי שאת בעד מתן זכויות, בעד שוויון ובעד זכויות אדם.

<עדנה הראל פישר: ברשותכם, עוד משפט אחד.

<עדנה הראל פישר: ההבחנה בין תחולה פרסונלית של דיני המס על אזרחי המדינה, גם כשהם תושבי האזור, ומתן הטבות וזכויות לתושבי ישראל, גם כשהם תושבי האזור, זה לא המצאה של ההסדר הזה.

<עדנה הראל פישר: זה קיים תקופה ארוכה מאוד בסעיף 3א רבתי שהזכיר חברי מרשות המסים.

<עדנה הראל פישר: המצב הקיים היום לא נותן אפשרות לראות בהטבות האלה כהטבות כמו כל הטבת מס.

זהבה גלאון: זו הייתה החלטה מנהלית ואתם מבקשים להחיל חקיקה.

זהבה גלאון: אלה שני דברים שונים.

בצלאל סמוטריץ': היא מסבירה לך שהיא לא יכולה לפעול מנהלית בענייני מס.

<עדנה הראל פישר: הממשלה לא נותנת מענקים.

זהבה גלאון: כי לא צריכים לקבל עוד הטבות מס.

מיקי לוי: למה אי אפשר לעשות את זה מנהלית, שעם זה אני יכול עוד לחיות?

<עדנה הראל פישר: אני לא יכולה לתת מנהלית הטבות מס בגלל סעיף 1 לחוק-יסוד: משק המדינה שאוסר להטיל מסים או לתת הטבות, פטורים והטבות ממסים אלא לפי חוק.

זהבה גלאון: 49 שנים משרד המשפטים לא חשב כך.

זהבה גלאון: מה קרה היום?

זהבה גלאון: כשיש ממשלה כזאת אז אתם מכשירים את השרץ הזה?

בצלאל סמוטריץ': כי יש ממשלה ימנית שבאה למשול.

<עדנה הראל פישר: עם כל הכבוד, לא היה עד היום- - -

מיקי לוי: אם אפשר לתקן את חוק-יסוד: משק המדינה – יותר קל לי לבלוע את זה.

<עדנה הראל פישר: ולאפשר הטלת- - -

מיקי לוי: כן.

מיקי לוי: את מבינה שאת מביאה חקיקה?

זהבה גלאון: הרי אתם יודעים לתת הטבות גם בכל האמצעים האחרים שהיו לכם.

מיקי לוי: בואו נתקן את חוק-יסוד: משק המדינה.

זהבה גלאון: אני לא מתקנת שום דבר.

מיקי לוי: זה טוב יותר מאשר לחוקק חוק.

משה גפני: יש עוד מישהו שרוצה להתייחס לעניין?

זהבה גלאון: אני רוצה להצביע נגד וללכת.

משה גפני: לא יהיו הצבעות כעת.

משה גפני: יש השלכה של העניין הזה על רואי החשבון.

משה גפני: הם לא נמצאים כאן.

בצלאל סמוטריץ': איזו השלכה יש על רואי החשבון?

מיקי לוי: בוודאי, וגם על לשכת עורכי-הדין.

זהבה גלאון: הם צריכים להתעסק בהטבות מס, איך הם לומדים להחיל את ההטבות האלה בקדומים, והם צריכים לשנות את כל הקודקס.

משה גפני: אתה חשוב שאני עושה את זה פוליטית?

משה גפני: אני לא עושה את זה פוליטית.

משה גפני: אביא את זה להצבעה ביום שני.

משה גפני: רואי החשבון ביקשו ממני להמתין.

משה גפני: הם נמצאים היום ביום עיון, אני גם הייתי אמור להיות שם ולא נסעתי, ביטלתי את נוכחותי שם.

משה גפני: תגישו לי הסתייגויות כי נצביע על זה לקריאה השנייה והשלישית.

משה גפני: אני מבקש שרואי החשבון יהיו פה, נא להודיע להם.

מיקי לוי: אולי גם לשכת עורכי-הדין.

משה גפני: הם מוזמנים אוטומטית.

משה גפני: בעורכי-הדין אני לא מתחשב בגלל שאין להם הערות, אבל לרואי החשבון יש.

משה גפני: ביום שני תהיה הצבעה, בעזרת השם.

משה גפני: דרך אגב, אני חושב שהצעת החוק כן צודקת.

משה גפני: אני חושב שעדנה הראל פישר צודקת.

משה גפני: אני מתנצל שאני עם משרד המשפטים ביחד.

מיקי לוי: עניין החקיקה זה מדרון חלקלק.

מיקי לוי: מבחינתי תשנה את חוק-יסוד: משק המדינה ואז תהיה אפשרות לעשות הוראה מנהלית.

מיקי לוי: זה עדיף מאשר להביא הצעת חוק ואחר-כך לך תתמודד עם זה.

משה גפני: ביום שני תהיה הצבעה, בעזרת השם.

משה גפני: מי שרוצה להגיש הסתייגות, נצביע עליה.

מיקי לוי: אני מניח שאם ציפי לבני הייתה עכשיו שרת המשפטים זה לא היה מגיע, אלא אם כן זה בגלל בג"ץ, אני לא יודע.

משה גפני: אני עובר להצעת חוק מיסוי מקרקעין (שבח ורכישה) (תיקון מס' 86), התשע"ו-2016.

משה גפני: בבקשה.

<גיא גולדמן: כיום חלים על אזרח ישראלי שרוכש קרקע באזור שני משטרים שונים של תשלומי חובה.

<גיא גולדמן: משטר אחד הוא אגרת רישום שהוא משלם לשלטונות האזור, רישום הקרקע.

משה גפני: מה זה האזור?

<גיא גולדמן: האזור זה השטחים.

משה גפני: מי זה השלטונות?

<גיא גולדמן: המינהל האזרחי, האלוף.

<גיא גולדמן: תשלום חובה אחד הוא מס הרכישה מכוח חוק מיסוי מקרקעין.

<גיא גולדמן: בסעיף 16א לחוק מיסוי מקרקעין קיים מנגנון סנכרון בין שני התשלומים האלה, מנגנון מעט מסורבל שאותו אנחנו באים לייעל היום, לפיו רוכש הקרקע משלם את שני התשלומים, את מס הרכישה ואחר-כך את האגרה.

<גיא גולדמן: לאחר שהוא שילם את האגרה הוא בא לקבל החזר על מס הרכישה שהוא שילם בגובה סכום האגרה ששולמה.

<גיא גולדמן: היום אנחנו באים לייעל את המנגנון הזה.

<גיא גולדמן: לפי ההצעה הוא לא יצטרך לשלם פעמיים את שני התשלומים ולקבל החזר אלא הוא יבוא לרשום את הקרקע במרשם האזור ואת התשלום, את האגרה תעביר רשות המסים מתוך מס הרכישה ששולם.

<גיא גולדמן: זה הכול.

מיקי לוי: זה גם יקל על האזרח וגם יקל עליהם.

מיקי לוי: במקום לשלם פעמיים ולקבל איזה פתק או משהו.

משה גפני: יש שאלות לגבי הצעת החוק הזאת?

<שגית אפיק: היום בחוק כתוב שזה יופחת מסכום המס.

<שגית אפיק: כלומר, במהות הייתם צריכים לעשות את מה שאתם עושים עכשיו.

<שגית אפיק: עכשיו אתם קובעים סוג של פרוצדורה.

<גיא גולדמן: מהותית כבר היום אנחנו מחזירים את הכסף, הרוכש לא נושא בשני תשלומים.

<שגית אפיק: קודם הוא משלם ואז אתם מפחיתים.

<שגית אפיק: עכשיו אתם בעצם הופכים את הסדר.

<גיא גולדמן: נכון, הוא לא יצטרך לשלם פעמיים.

<שגית אפיק: אז למה לא לבטל את סעיף 16א(ו) בעצם?

<יניב כהן: זה מסדיר את המנגנון.

<שגית אפיק: אתה מוסיף עליו.

<שגית אפיק: אבל עדיין אתה משאיר את הסעיף הזה, שלכאורה לפי פרשנותך אומר שהוא ישלם פעמיים.

<שגית אפיק: אני לא בטוחה שהייתי מפרשת את הסעיף הזה כך שנדרש תשלום פעמיים, אבל אם אתם מפרשים אותו כך אז אפשר לבטל אותו.

מיקי לוי: אפשר לבטל את הסעיף שקובע תשלום כפול ואז לא יהיו אי-הבנות.

<גיא גולדמן: לפי הצעת החוק ההסדר יהיה לבקשת הרוכש.

<שגית אפיק: יהיה רוכש שלא יבקש לקזז את האגרה?

<גיא גולדמן: אני לא יודע.

<שגית אפיק: ואם הוא לא יבקש אז אתם לא תקזזו?

מיקי לוי: צריך לבטל כדי לפשט את זה.

מיקי לוי: זה עושה טוב לשני הצדדים, גם לרשות המסים וגם לאזרח.

מיקי לוי: מי הפראייר שיגיד: בסדר, אשלם פעמיים ואחר-כך אבוא להתחשבן אתכם?

מיקי לוי: חבר'ה, זה מיותר.

<שגית אפיק: מי שישכח לעשות את זה.

מיקי לוי: או מי שלא יודע או שלא הונחה היטב על-ידי היועץ שלו.

מיקי לוי: צריך לבטל את הסעיף.

בצלאל סמוטריץ': אני מציע בכלל לפטור את יהודה ושומרון ממס...

<גיא גולדמן: זה לא עלה בהכנות שעשינו ביחד עם הוועדה, לא קיבלנו הערה על הצעת החוק הזאת.

<גיא גולדמן: זו הפעם הראשונה שאנחנו שומעים אותה.

<גיא גולדמן: אנחנו צריכים לבחון את זה.

<גיא גולדמן: יכול מאוד להיות שזה בסדר גמור.

מיקי לוי: זה משאיר פתח לא טוב.

משה גפני: אני מציע שנאשר את ביטול הסעיף הזה ואני אגיש רביזיה.

<גיא גולדמן: לא אמרתי שאנחנו מתנגדים אלא אנחנו שומעים את זה כעת לראשונה.

<שגית אפיק: תבדקו את זה עד יום שני.

<שגית אפיק: זה נראה הרבה יותר פשוט.